
Fátum sorozat

Kulcsszavak: Sorscsapás; kontraszt; komplementer
Fátum, azaz elkerülhetetlen sorscsapás, előre megszabott, minden körülmények között beteljesedő, szomorú és/vagy tragikus végzet. Képeim egy szélvihar utáni jelenetet mutatnak be egy számomra jelentőségteljes és emlékekkel teli helyszínről, miként hatalmasodott felül a természet az ember által épített környezeten, elsöpörve, szinte teljesen semmivé téve azt. Képeim elsősorban anyagtanulmányként készültek, ezek közül is a legérdekesebb az első számú darab, ahol mindennapi konyhai kiegészítőket használtam segítségül. A fatörzs, illetve a talajon megjelenő kérges és kitüremkedő részleteket akrilfestékbe kevert liszt segítségével tudtam létrehozni. Ezen képem hordozója még könyvkötészeti karton volt. Amint eldöntöttem, hogy bővítem a képemet egy sorozattá, tudtam, hogy a következő képekhez már professzionálisabb anyagokat szeretnék használni. Ennek ellenére az első képemet eszembe sem jutott újra alkotni, hiszen remek különbséget mutat be a hétköznapi és a szakszerű anyagok minősége között. A további kettő képnél akriltömítő pasztát használtam a durva részletek megjelenítéshez, hordozóanyagként pedig farostot használtam a jobb tartás érdekében. A textúrák alkalmazása révén a felületek gazdagabbá és izgalmasabbá válnak, ami mélységet kölcsönöz a képeknek.
A sorozat összes tagján ügyeltem egyfajta feszültség fenntartására, melynek eszközéül a komplementer színpárok használatát választottam (azok közül is a számomra legizgalmasabbat). Ezen kívül nagy hangsúlyt fektettem a hideg-meleg színek játékára is. Ezeknek a színeknek a kombinálása lehetővé teszi, hogy a művek dinamikusak és kiegyensúlyozottak legyenek, miközben folyamatosan fenntartják a feszültséget.
Legfőbb inspirációmként Jovián György szolgált, pontosabban azon művei, melyek rombolt, roncsolt környezetet mutatnak be. Rendkívül lenyűgözőek, hiszen képesek megragadni a rombolás szépségét és a káoszban rejlő rendet, melyet a saját képeimen is célul tűztem ki.
A festményeim vegyes technikával készültek, farostra (az első kép kivételével, mely kartonra). Méretük 71,5x71,5 cm. A sorozat témája a pusztulás, a természet elhatalmasodó ereje az emberek és az általuk létrehozott létesítmények felett. Fő szerepet kapott a megjelenített textúra, illetve az élénk és erős színkontrasztok.



